日出堂上飲
作者：王安石
朝代：宋

paragraphs: 日出堂上飲，日西未云休。
主人笑而歌，客子歎以愀。
指此堂上柱，始生在巖幽。
雨露飽所滋，凌雲亦千秋。
所託願求久，何言值君收。
乃令卑濕地，百蟻上窮鎪。
丹青空外好，鎮壓已堪憂。
爲君重去之，不使一蟻留。
蟻力雖云小，能生萬蚍蜉。
又能高其礎，不爾繼者稠。
語客且勿然，百年等浮漚。
爲客當酌酒，何豫主人謀。